paragraph_text: Igra prijestolja (eng. Game of Thrones) američka je fantastična dramska televizijska serija autora Davida Benioffa i D. B. Weissa. Radi se o adaptaciji književnog serijala Pjesma leda i vatre (objavljeno je pet romana) autora Georgea R. R. Martina čiji se prvi dio zove Igra prijestolja. Serija se snima u Belfastu te u drugim gradovima Ujedinjenog Kraljevstva, Kanade, Hrvatske, Islanda, Malte, Maroka, Španjolske i SAD-a. Prva epizoda serije emitirana je 17. travnja 2011. godine na televizijskoj mreži HBO. Sedma sezona premijerno se počela prikazivati 16. srpnja 2017. godine na američkom HBO-u odnosno 17. srpnja iste godine na hrvatskoj inačici kanala. Osma i posljednja sezona počela se prikazivati 2019. godine.